EXCLUSIV Cei mai buni jucători de la Rapid, propuși mai întâi la FCSB, dar refuzați de Gigi Becali!
Cei mai în formă jucători ai Rapidului, Albion Rrahmani (23 de ani / Kosovo), Ermal Krasniqi (25 de ani / Kosovo), Borisav Burmaz (22 de ani / Serbia) și Florent Hasani (26 de ani / Kosovo), au fost foarte aproape de FCSB, dar transferurile au căzut din motive diferite.
Transferurile lui Rrahmani și Krasniqi, ratate de FCSB înainte să fie realizate de Rapid
Gigi Becali nu a fost de acord cu suma cerută de CFR Cluj pentru Krasniqi, oferind doar 400.000 de euro pentru a-l aduce la FCSB. Clujenii au refuzat oferta și l-au vândut clubului lui Dan Șucu pentru 1 milion de euro.
Rrahmani ar fi fost propus prima dată celor de la FCSB, dar acesta nu a ajuns la trupa din Berceni, după ce a jucat mai slab în meciul cu CFR Cluj din Conference League, unde a fost urmărit de trimiși ai "roș-albaștrilor". În cele din urmă, Rapid a plătit 600.000 de euro plus bonusuri de performanță pentru internaționalul kosovar, care este acum unul dintre cei mai buni atacanți din Liga 1.
Burmaz și Hasani, ratați și ei de FCSB
Burmaz a fost și el propus lui Gigi Becali de impresari, dar patronul FCSB și-ar fi pus consilierii să strângă informații despre acesta și ar fi primit informații contradictorii din Serbia. Latifundiarul ar fi fost dispus să accepte un împrumut pe jumătate de an, dar atacantul lui FK Vozdovac, fost internațional de juniori, ar fi refuzat categoric posibilitatea. Ulterior, aceasta a ajuns la Rapid pentru doar 400.000 de euro, o sumă de patru ori mai mică decât cota sa de piață.
Hasani a fost propus mai multor cluburi din România, printre care și FCSB, de un fost fotbalist albanez care a evoluat în Liga 1, iar Rapidul a reacționat cel mai repede dintre ele și a acceptat imediat să achite 300.000 de euro pentru un transfer definitiv și pretențiile salariale ale jucătorului. Din informațiile Sport.ro, cel care ar fi insistat pentru aducerea celor patru jucători este Victor Angelescu, un admirator și un bun cunoscător al fotbalului din Albania și fosta Iugoslavie.
Foto - Gabriel Chirea
Urmăriți SPORT.RO și pe Google News